Pojanjärvi

**Pojanjärvi** on Uudellamaalla Hyvinkäällä Hallberginmäen lähellä sijaitseva järvi.

## Maantietoa
Pojanjärvi on 1,5 kilometriä pitkä, 250 metriä leveä, ja sen pinta-ala on 23 hehtaaria. Se on muodostunut Hirvijärven ja Suolijärven väliin kallioisessa mäkimaastossa kalliomurroksessa sijaitsevaan laaksoon. Sen ympäristön mäet kohoavat 22–35 metriä vedenpinnasta. Järvi on lähes 10 metriä syvä, mutta siinä ei ole kartan mukaan saaria. Järven rantaviivan pituus on 3,3 kilometriä . Järvelle saatiin vuonna 2016 aikaan rantayleiskaava, joka mahdollisti rakentamisen järven länsirantaan. Näistä tonteista on viiteen rakennettu vapaa-ajan asuntoja. Järvellä on yli kymmenen vapaa-ajan asuntoa.

## Luontoarvoja
### Vedenlaatu
Pojanjärvi on ollut mukana Hyvinkään kaupungin vedenlaadun järviseurannassa ainakin vuosina 2006, 2009, 2012 ja 2018. Vesinäytteitä on otettu pinnan läheltä metrin syvyydestä ja noin metri pohjan yläpuolelta järven syvänteestä . Se on pieni humuspitoinen järvi, jonka vesi on happamuustasoltaan yleensä lähellä neutraalia. Järvi lämpötilakerrostuu ainakin kesäisin, jolloin harppauskerros muodostuu noin kolmeen metriin. Veden näkösyvyys on noin kaksi metriä. Päällysveden vedenväri on vaihdellut 25–80&nbsp;mg&nbsp;Pt/l. Sekä kesällä että talvella muodostuu alusveteen happikatoa, mutta talvella voi myös päällysvedessä olla happipitoisuuden laskua. Pojanjärven kokonaisfosforipitoisuus oli elokuussa 2018 päällysvedessä matala, 11&nbsp;mikrogrammaa litrassa vettä&nbsp;(μg/l, yleensä 10–15&nbsp;μg/l), mutta alusvedessä pitoisuus kohosi yli kaksinkertaiseksi (yleensä 22–53&nbsp;μg/l). Maaliskuussa 2018 olivat fosforipitoisuudet päällysvedessä 10&nbsp;μg/l (yleensä 10–15&nbsp;μg/l) ja alusvedessä 19&nbsp;μg/l (yleensä 12–28&nbsp;μg/l). Elokuussa 2018 kokonaistyppipitoisuus oli päällysvedessä myös matala, 490&nbsp;μg/l (yleensä noin 600&nbsp;μg/l) ja alusvedessä 1&nbsp;050&nbsp;μg/l (yleensä 750–1&nbsp;100&nbsp;μg/l). Talvipitoisuudet olivat päällysvedessä 800&nbsp;μg/l (yleensä 790–870&nbsp;μg/l) ja alusvedessä 980&nbsp;μg/l (yleensä 830–1&nbsp;100&nbsp;μg/l). Elokuussa klorofylli-a-pitoisuus oli 9&nbsp;μg/l eli lievästi rehevöityneen järven tasolla. Järvessä on esiintynyt ajoittain sinilevää, mutta ei mitenkään haitallisissa määrin.

### Lintuja
Järven lähiympäristössä viihtyvät direktiivin luokan I lajeina kuikka ja palokärki.

## Vesistösuhteet
Pojanjärvi sijaitsee Vantaanjoen vesistössä (vesistöaluetunnus 21)  Kytäjärven alueella (21.03), jonka Suolijärven-Hirvijärven valuma-alueeseen (21.033) järvi kuuluu. Sen valuma-alueen pinta-ala on 2,0 neliökilometriä, josta peltomaata on 7 hehtaaria. Siihen on johdettu metsäojia eri suunnilta ja sen laskuoja alkaa sen koillispäästä. Oja virtaa koilliseen samaa laaksoa myöten, missä järvi itsekin sijaitsee, ja yhtyy Väliojaan Hirvijärven ja Vatsianjärven väliin. Pojanjärvi on laskuojan valuma-alueella ainoa järvi. Järven vedenpinnan korkeus on 98,6 metriä mpy (N2000), joten laskuojalle kertyy pudotusta 9,3 metriä. Veden viipymä laskennallisesti keskimäärin 400 vuorokautta.

## Historiaa
Vuoden 1916 Riihimäen seudun taloudellisessa kartassa järven länsipuolella kulkevan Kytäjän ja Paalijärven välinen maantien varressa järven pohjoispäässä on Vierumäen molemmilla puolilla viljelyjä peltomaita. Myös laskuoja varret on merkitty maatalousmaaksi ja ne olisivat ehkä niittymaita. Vuoden 1936 taloudellisessa kartassa on järven itäpuolelle ja eteläpäähän raivattu neljä peltopalstaa lisää. Vuoden 1965 peruskartassa on näkyy kehityksessä muutos, jossa peltomaan pinta-ala vähenee ja jotkin palstat on metsitetty. Järven itärantaan on ilmestynyt ensimmäinen vapaa-ajan asunto, jolle tulee kärrypolku Hapulahden tilalta. Vuoden 1979 kartassa on itärantaan rakennettu kaksi mökkiä lisää, länsirantaan kaksi mökkiä ja eteläpäähän mahdollisesti pari mökkiä lisää.

## Lähteet